Баннер үшін қамалған Төлесова мен Толымбеков бостандыққа шықты
"Баннер үшін қамалған Төлесова мен Толымбеков бостандыққа шықты" | "https://abai.kz/post/90304"
TITLE: Баннер үшін қамалған Төлесова мен Толымбеков бостандыққа шықты
URL: https://abai.kz/post/90304
META: "Баннер үшін қамалған Төлесова мен Толымбеков бостандыққа шықты" | "https://abai.kz/post/90304"
DATE: 06.05.2019
AUTHOR(s): Abai.kz
TOTAL WORDS: 213
TEXT: Алматыдағы марафон кезінде "Шындықтан қашып құтылмайсың" деген жазуы бар баннер ілгені үшін 15 күнге қамалған Әсия Төлесова мен Бейбарыс Толымбеков 5 мамыр күні кешке босап шықты. Төлесованың сөзінше, оларды босату туралы шешімді түрме әкімшілігі 5 мамырда жүргізілген медициналық тексеруден соң қабылдаған. - Бейбарыстың қан қысымы жоғары болған екен. Менің де денсаулығымның әлсірегені анықталды. Мұнан соң түрме әкімшілігі бізді босататындарын хабарлады. Салмақ тастадым. Бірақ қазір халім жақсы, - деді ол. Төлесованың анасы Жанар Жандосованың айтуынша, 5 мамырда кешкі сағат 19.30-да Әсия түрмеден телефон шалып, өздерін босатып жатқанын айтқан. Екі белсендіні үйге түрме қызметкерлері әкелген. - Әсия мен Бейбарысқа кесілген 15 тәулік жаза мерзімі 6 мамырда 9.00-де аяқталуы керек еді. Түрме әкімшілігі ертең жұрт жиналады деп қорықса керек. Екеуі де сергек отыр, жағдайлары жақсы, - деді ол. 21 сәуірде Алматыда марафон кезінде "Шындықтан қашып құтылмайсың" деген жазуы бар баннер ілгені үшін екі белсендіні - 34 жастағы Әсия Төлесова мен 20 жастағы Бейбарыс Толымбековті сот 15 тәулікке қамаған еді. Сәуір айының аяғында әлемнің түкпір-түкпірінде оқып жатқан Қазақстан студенттері Чехия, Франция, Ұлыбритания мен Венгриядағы Қазақстан елшіліктері алдында қамалған белсенділерді қолдау акциясын өткізді. Мұндай қолдау шаралары Канада, Италияда, Ресей, АҚШ-да өтті. Халықаралық құқық қорғау ұйымдары - Freedom House, Amnesty International және БҰҰ-ның Адам құқығы бойынша Орталық Азиядағы кеңсесі Қазақстан билігін Әсия Төлесова мен Бейбарыс Толымбековті босатуға шақырған. Abai.kz
